CHEWA มั่นใจรายได้ปีนี้ตามเป้า 2.50 พันลบ. เดินหน้าบุกตลาดออนไลน์เต็มสูบ
CHEWA มั่นใจรายได้ปีนี้ตามเป้า 2.50 พันลบ. อีกทั้งมีแบ็กล็อก 1.50 พันลบ. รับรู้ถึงปี 65 ชูกลยุทธ์ครึ่งปีหลังเน้นการตลาดออนไลน์อย่างต่อเนื่อง
31 ส.ค. 2564

นายธนิศร นิติสาโรภาส รองกรรมการผู้จัดการสายงานการเงินและบัญชี บริษัท ชีวาทัย จำกัด (มหาชน) หรือ CHEWA กล่าวว่า บริษัทฯยังคงมั่นใจว่ารายได้ปีนี้จะเป็นไปตามเป้าที่ตั้งไว้ราว 2,500 ล้านบาท หลังครึ่งปีแรกมีรายได้แล้ว 1,170 ล้านบาท คิดเป็นประมาณ 50% ของเป้าหมายที่ตั้งไว้ และช่วงครึ่งปีหลังยังเห็นแนวโน้มการฟื้นตัวของเศรษฐกิจที่ดีจากมาตรการควบคุมการแพร่ระบาดและการฉีดวัคซีนของภาครัฐ ประกอบกับมาตรการกระตุ้นเศรษฐกิจและการเปิดให้นักท่องเที่ยวต่างชาติเข้ามาในประเทศจะส่งผลให้ตลาดอสังหาริมทรัพย์ฟื้นตัวขึ้น
สำหรับปัจจุบันบริษัทฯมีโครงการที่กำลังดำเนินการอยู่ 26 โครงการ มูลค่ารวม 24,998 ล้านบาท แบ่งออกเป็นโครงการที่สร้างเสร็จแล้วและอยู่ระหว่างการขาย 13 โครงการ มูลค่ารวม 14,632 ล้านบาท, โครงการที่กำลังก่อสร้าง 2 โครงการ มูลค่ารวม 2,581 ล้านบาท, โครงการ JOINT VENTURE 3 โครงการ มูลค่ารวม 430 ล้านบาท และโครงการที่ขายเสร็จสิ้นไปแล้ว 8 โครงการ มูลค่า 7,355 ล้านบาท
ทั้งนี้บริษัทฯมียอดขายรอโอน (Backlog) ณ สิ้นเดือน มิ.ย.2564 อยู่ที่ 1,548 ล้านบาท โดยจะทยอยรับรู้ภายในปีนี้ 349 ล้านบาท และในช่วงไตรมาส 2-3/2565 อีกราว 1,199 ล้านบาท โดยแบ่งออกเป็นคอนโดมิเนียม 91% และแนวราบ 8%
อย่างไรก็ดีกลยุทธ์ในช่วงครึ่งปีหลังยังคงเน้นการตลาดออนไลน์อย่างต่อเนื่อง เพื่อสร้างการรับรู้แบรนด์ผ่านตลาดระดับกลางและท้องถิ่น รวมไปถึงยังคงเน้นการดูและและให้บริการหลังการขายที่ดีที่สุดให้กับลูกค้า และยังคงมองหาโอกาส JOINT VENTURE ร่วมกับพันธมิตรเพื่อสร้างการเติบโตอย่างแข็งแกร่งในอนาคต และบริษัทฯยังคงมองหาทำเลที่ดินที่มีศักยภาพอย่างต่อเนื่อง โดยมีแผนเข้าซื้อที่ดินจำนวน 3 แปลง เพื่อพัฒนาเป็นโครงการบ้านเดี่ยว 1 แปลง และโครงการคอนโดมิเนียม 2 แปลง เพื่อนำมาพัฒนาโครงการใหม่ๆ อีกด้วย